ΓΡΑΠΤΗ ΕΡΩΤΗΣΗ E-3746/97 υποβολή: Roberta Angelilli (NI) προς την Επιτροπή (21 Νοεμβρίου 1997)

Θέμα: Ηχορύπανση και εκτίμηση περιβαλλοντικών επιπτώσεων στο τμήμα του αυτοκινητόδρομου Μιλάνου-Νάπολης, στο ύψος του Δήμου Gallicano στο Λάτιο (RM)

Το 1989 κατασκευάστηκε, κοντά στο Δήμο Gallicano στο Λάτιο, ένα τμήμα του αυτοκινητόδρομου Μιλάνου-Νάπολης. Ο εν λόγω αυτοκινητόδρομος περνάει δίπλα από τη μικρή πόλη Gallicano και, σε ορισμένα σημεία του, δεν απέχει περισσότερο από 20 μέτρα από την κατοικημένη περιοχή. Μια τέτοια κατάσταση, λαμβανομένης υπόψη της υψηλής ταχύτητας που αναπτύσσουν τα οχήματα σε αυτή την κυκλοφοριακή αρτηρία, δημουργεί σημαντικά προβλήματα στους κατοίκους οι οποίοι είναι καθημερινά εκτεθειμένοι σε υψηλά επίπεδα ηχορύπανσης.

Κατόπιν τούτου, λαμβάνοντας υπόψη όσα ορίζονται στο Πράσινο Βιβλίο της Ευρωπαϊκής Επιτροπής με τίτλο «Μελλοντικές πολιτικές για την ηχορύπανση» και κυρίως όσον αφορά τις μελλοντικές δράσεις για τη μείωση του οδικού θορύβου, ερωτάται η Επιτροπή:

1. Ποιά μέτρα από τα αναφερόμενα στο Πράσινο Βιβλίο, έχουν ήδη ληφθεί από την Επιτροπή και τι αποτελέσματα είχαν;

2. Πάντα σύμφωνα με όσα ορίζονται στο Πράσινο Βιβλίο, υπάρχει πιθανότης να χρηματοδοτηθεί από την Κοινότητα ένα έργο που θα έχει ως στόχο τη μείωση της ηχορύπανσης στο συγκεκριμένο τμήμα του αυτοκινητόδρομου;

3. Μέσω ποιων διαύλων είναι δυνατόν να ζητηθεί η ανωτέρω χρηματοδότηση;

4. Ελήφθησαν, τέλος, υπόψη οι υποδείξεις της οδηγίας 85/337/ΕΟΚ ((ΕΕ L 175 της 05.07.1985, σελ. 40.)) για την εκτίμηση των περιβαλλοντικών επιπτώσεων κατά τη διάρκεια κατασκευής του εν λόγω τμήματος του αυτοκινητοδρόμου;

Απάντηση της κ. Bjerregaard εξ ονόματος της Επιτροπής (5 Φεβρουαρίου 1998)

Μετά τη δημοσίευση της Πράσινης Βίβλου της Επιτροπής με θέμα την πολιτική για τον θόρυβο ((έγγραφο COM (96) 540 τελικό )) τον Νοέμβριο του 1996, όλα τα ενδιαφερόμενα μέρη προχώρησαν σε ευρείες διαβουλεύσεις.

Οι οποίες και ολοκληρώθηκαν τον Ιούνιο του 1997. Οι διάφορες απόψεις, αφού εξετάστηκαν διεξοδικά, βρίσκονται τώρα στο στάδιο της οριστικής σύνθεσης.

Είναι ακόμη πολύ νωρίς για να μιλήσει κανείς για εφαρμογή των μέτρων που εξαγγέλλονται στην Πράσινη Βίβλο. Εντούτοις, βρίσκεται υπό εκπόνηση μια πρόταση οδηγίας που αποβλέπει σε περιορισμό του θορύβου των μηχανών, η δε Επιτροπή εξετάζει ποια είναι η καλύτερη προσέγγιση ώστε να αναπτυχθεί μια στρατηγική αξιολόγησης και διαχείρισης των επιπέδων θορύβου στο περιβάλλον. Υπό εκπόνηση βρίσκεται επίσης μια πρόταση οδηγίας σχετικά με τον περιορισμό του θορύβου των ελαστικών. Η εφαρμογή των άλλων μέτρων για τα οποία γίνεται λόγος στην Πράσινη Βίβλο πρέπει ακόμη να εξεταστεί σε βάθος.

Σε ό,τι αφορά τη χορήγηση κοινοτικής ενίσχυσης για την πραγματοποίηση εργασιών που θα αποβλέπουν σε μείωση των ηχητικών οχλήσεων, η Πράσινη Βίβλος δεν αναφέρει κανένα ψήφισμα σχετικά. Η πρόταση που εμφαίνεται στο έγγραφο κάνει λόγο για υπαγωγή του θορύβου στα κριτήρια που θα πρέπει να συνεκτιμώνται για τη χορήγηση ενισχύσεων. Αυτός είναι ένας από τους λόγους για τους οποίους η Επιτροπή εξετάζει τις δυνατότητες να καθοριστούν σε κοινοτικό επίπεδο ποιοτικοί στόχοι για τα επίπεδα θορύβου στο περιβάλλον.

Τέλος, η Επιτροπή θα αποταθεί στις ιταλικές αρχές για να πληροφορηθεί κατά πόσον έγινε μελέτη περιβαλλοντικών επιπτώσεων του υπόψη έργου, όπως προβλέπεται στην οδηγία 85/337/ΕΟΚ.